**SEKULARIZIRANO OKOLJE, MNOŽIČNOST**

**IN VERA V JEZUSA KRISTUSA**

*Meditacija za dekanijsko rekolekcijo, september 2015*

*Pripravil: mag. Anton Berčan, župnik Ribnica*

Veliko spremembo, ki jo doživlja krščanstvo v Evropi, imenujemo sekularizacija in laicizem. Krščanstvo tudi v našem, še nedavno tako katoliškem okolju, ni več samoumevno in ga zato mnogi želijo izriniti iz javnosti. Nima več javne podpore, podporo zanj dobimo le še v občestvu enako verujočih in s svojim osebnim razmišljanjem. Zanj se moramo osebno odločiti.[[1]](#footnote-1) Svet je razdeljen, ambivalenten. Na eni strani je božje stvarstvo dobro, na drugi strani pa je svet zapleten v greh.

Božji odrešitveni načrt postaja rodoviten v odrešenjski zgodovini, ki napreduje z zvestobo Kristusovih učencev in posebno tudi z zvestobo uradne Cerkve. Svetost sveta, ki jo je Bog hotel, motijo pohlep, zapletenost človeštva v greh, vedno novi grehi in tudi taki predstavniki verskih občestev, ki hočejo nad drugimi vladati v imenu religije in v božjem imenu.[[2]](#footnote-2)

Lahko pa bi rekli, da je dobra stran sekularizacije v poglobljeni zavesti o lastni odgovornosti laikov, prav tako pa rešuje verske vodstvene sloje skušnjav, da bi prestopili meje svoje uradne in stvarne pristojnosti. Gre za sprostitev energije ustvarjalne svobode in zvestobe za pristno svetost in v tem smislu za to, da se znebimo neupravičenega varuštva.[[3]](#footnote-3)

Eden od vzrokov sekularizacije je gotovo tudi vsa »navlaka«, ki se je nabrala v Cerkvi in se prenesla tudi v današnji čas. Tipično za miselnost pred sekularizacijo je bilo, kako so na neproblematični način nosilci cerkvene oblasti govorili o tolikih stvareh, od geocentrizma do najbolj intimnih vprašanj v človeških odnosih, kot da bi bilo povsem samoumevno, da so vse to natančno poznali in da dialog med Cerkvijo in svetom ni potreben. Trk dveh svetovnih nazorov je bila velika drama minevajočega srednjega in prihajajočega novega veka. In posledice tega trka se čutijo še danes.

Začel se je preobrat od diviniziranega sveta v hominizirani svet. Tu pa je tudi naslednji vzrok sekularizacije. Ne govorimo več o egoističnem svetu, ampak lahko bi rekli, da smo prišli v egocentralizirani svet. Ni več v ospredju zagledanost in zaljubljenost v samega sebe, ampak človek je začel postavljati sebe za vrhovno vodilo vsega. Tu pa ni več prostora za Boga. Na mesto Božjega sveta stopa svet potrošnje.

Velika nevarnost sedanjega sveta z njegovo mnogovrstno in neznosno ponudbo potrošnje je samoljubna žalost, ki prihaja iz lagodnega in skopuškega srca, iz bolestnega iskanja površnih užitkov, iz osamljene zavesti. Kadar se notranje življenje zapre v lastne koristi, ni več prostora za druge, ni občutka za uboge, ne poslušamo več Božjega glasu, ne uživamo več blagega veselja njegove ljubezni, ne utripa navdušenja za dobro. Tudi verujočim preti ta resnična in stalna nevarnost. Mnogi zapadejo vanjo in postanejo užaljeni, nezadovoljni, brez življenja. To ni izbira dostojnega in polnega življenja. Bog nam tega ne želi. To ni življenje v Duhu, ki priteka iz srca vstalega Kristusa.[[4]](#footnote-4)

Ne bom več razmišljal o sekularizaciji in o vzrokih, ki so do tega stanja pripeljali, ampak postavljam vprašanje sebi in vam, dragi sobratje. V našem vsakdanu se neprestano srečujemo z ljudmi, ki tako ali drugače pripadajo temu sekulariziranemu svetu. Tu nastopajo mnogi obrobni kristjani oz. kristjani, katere komaj še lahko tako imenujemo. *Kakšen je moj odnos do njih in kako jih sprejemam?* Tu nastopa nova evangelizacija, o kateri toliko govorimo, vprašajmo pa se, koliko je prisotna v našem oznanjevanju.

V naslovu je tudi beseda množičnost in vera v Jezusa Kristusa. Koliko lahko še govorimo o množičnosti?

Mislim, da lahko še vedno govorimo o živih občestvih, ki se kažejo tudi v velikih shodih, kot je bilo to pred petimi leti na Evharističnem kongresu v Celju. Tudi nedavno ob prazniku Marijinega vnebovzetja je bilo zbranih veliko ljudi na naših Marijinih božjih poteh. Ta živa občestva je treba skrbno negovati in jih spodbujati.

Gotovo pa obstaja tudi neka bolj oddaljena skupina vernih, ki se morda iz nekega notranjega strahu in tradicionalizma udeležuje npr. blagoslova velikonočnih jedil, cvetne nedelje ali blagoslova avtomobila. Tudi tu je potrebna modrost nove evangelizacije in postaviti moramo prave odnose do teh ljudi. Tudi ti nas potrebujejo in čakajo, da jim pridemo do neke točke naproti.

Največja modrost pa bo najti neko pot med rigorizmom in laksizmom ter upoštevati besede Svetega pisma, ki naj bodo naše vodilo, da Gospod nalomljenega trsta ne bo zlomil in tlečega stenja ne ugasil (Iz 42,3).

1. Prim. A. Stres, Na poti k izviru, str. 5. [↑](#footnote-ref-1)
2. B. Häring, Svobodni v Kristusu III, MD 2001, str. 138. [↑](#footnote-ref-2)
3. Prav tam. [↑](#footnote-ref-3)
4. Prim. papež Frančišek, Veselje evangelija, 2. [↑](#footnote-ref-4)